CELEX: 32020R0205
Language: et
Date: 2020-02-14 00:00:00
Title: Komisjoni Määrus (EL) 2020/205, 14. veebruar 2020, millega muudetakse määrust (EÜ) nr 2073/2005 seoses roomajate lihas esineva Salmonella’ga (EMPs kohaldatav tekst)

17.2.2020   
               
               
                  ET
               
               
                  Euroopa Liidu Teataja
               
               
                  L 43/63
               
            
         KOMISJONI MÄÄRUS (EL) 2020/205,
         14. veebruar 2020,
         millega muudetakse määrust (EÜ) nr 2073/2005 seoses roomajate lihas esineva Salmonella’ga
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 852/2004 toiduainete hügieeni kohta, (1) eriti selle artikli 4 lõiget 4,
         ning arvestades järgmist:
         
                     (1)
                  
                  
                     Komisjoni määrusega (EÜ) nr 2073/2005 (2) on teatavate mikroorganismide suhtes kehtestatud mikrobioloogilised kriteeriumid ja rakenduseeskirjad, mida toidukäitlejatel tuleb järgida seoses määruse (EÜ) nr 852/2004 artiklis 4 osutatud hügieeni üld- ja erinõuetega.
                  
               
                     (2)
                  
                  
                     Eelkõige on määruses (EÜ) nr 2073/2005 sätestatud toiduohutuskriteeriumid, millega määratletakse turule lastavate toodete suhtes kohaldatav toote või toiduainepartii vastuvõetavus. Kõnealuses määruses ei ole sätestatud roomajate liha käsitlevaid toiduohutuskriteeriume.
                  
               
                     (3)
                  
                  
                     Euroopa Toiduohutusameti (EFSA) ning Haiguste Ennetamise ja Tõrje Euroopa Keskuse avaldatud dokumendis „European Union summary report on trends and sources of zoonoses, zoonotic agents and food-borne outbreaks in 2016“ (3) („Euroopa Liidu koondaruanne zoonooside, zoonoossete haigusetekitajate ja toidutekkeliste haiguspuhangute allikate ja vastavate suundumuste kohta 2016. aastal“) märgitakse, et salmonelloos on liidus toidutekkelistest haigustest teatamiste arvult teisel kohal, kusjuures igal aastal teatatakse ligikaudu 95 000 juhtumist.
                  
               
                     (4)
                  
                  
                     2007. aastal võttis EFSA vastu teadusliku arvamuse rahvatervise riskide kohta, mis on seotud roomajate liha tarbimisega inimtoiduna, (4) mille kohaselt on roomajad hästi tuntud kui Salmonella liikide kandjad. Teaduslikus arvamuses on vaadatud läbi põllumajandustavad ja toodud välja, et dokumenteeritud on Salmonella eluskrokodilliliste soolestikus esinemise kõrge määr, mis kajastub ka nende värske ja külmutatud liha ühtlaselt kõrges saastumismääras. Teadusliku arvamuse järelduse kohaselt peetakse Salmonella’t roomajate liha puhul kõige olulisemaks bakteriaalseks ohuks ning see kujutab endast märkimisväärset riski rahvatervisele.
                  
               
                     (5)
                  
                  
                     Roomajate liha tootmine liidus on piiratud, kuid rahvusvahelise kaubavahetuse kohta üksikasjalikku statistikat sisaldava Eurostati võrdlusandmebaasi (Comext) (5) andmete kohaselt on roomajate värske, jahutatud või külmutatud liha ja söödava rupsi import kolmandatest riikidest näidanud viimase kümne aasta jooksul kasvutrendi – see suurenes ajavahemikul 2007–2017 üle 50 %, kusjuures keskmine imporditud kogus aastas oli ligikaudu 100 tonni.
                  
               
                     (6)
                  
                  
                     Võttes arvesse võimalikku olulist ohtu tervisele, mida põhjustab Salmonella võimalik esinemine roomajate lihas, tuleks määruses (EÜ) nr 2073/2005 sätestada roomajate liha käsitlev toiduohutuskriteerium. See toiduohutuskriteerium peaks kohustama toidukäitlejaid võtma meetmeid roomajate liha tootmise varasemates etappides ja aitama vähendada kõikide rahvatervise seisukohast oluliste Salmonella serotüüpide esinemist.
                  
               
                     (7)
                  
                  
                     Rahvusvaheline standard EN/ISO 6579-1 on horisontaalmeetod Salmonella tuvastamiseks toidus ja loomasöödas. Määruse (EÜ) nr 2073/2005 I lisaga on ette nähtud, et kõnealune standard on analüütiline standardmeetod Salmonella’t käsitlevate toiduohutuskriteeriumite puhul. Seepärast tuleks see kehtestada analüütilise standardmeetodina, millega kontrollida Salmonella vastavust roomajate liha toiduohutuskriteeriumile.
                  
               
                     (8)
                  
                  
                     Seepärast tuleks määrust (EÜ) nr 2073/2005 vastavalt muuta.
                  
               
                     (9)
                  
                  
                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määrust (EÜ) nr 2073/2005 muudetakse järgmiselt.
            
                        1)
                     
                     
                        Artiklisse 2 lisatakse punkt q:
                        
                                    „q)
                                 
                                 
                                    „roomajate liha“ – roomajate liha, nagu on sätestatud komisjoni delegeeritud määruse (EL) 2019/625 artikli 2 punktis 16. (*1)
                                    
                                 
                              
                           (*1)  Komisjoni 4. märtsi 2019. aasta delegeeritud määrus (EL) 2019/625, millega täiendatakse Euroopa Parlamendi ja nõukogu määrust (EL) 2017/625 seoses teatavate inimtoiduks ettenähtud toodete ja loomade saadetiste liitu toomise nõuetega (ELT L 131, 17.5.2019, lk 18)“"
                        
                     
                  
                        2)
                     
                     
                        I lisa muudetakse vastavalt käesoleva määruse lisale.
                     
                  
         
            Artikkel 2
         
         
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 14. veebruar 2020
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 139, 30.4.2004, lk 1.
         
            (2)  Komisjoni 15. novembri 2005. aasta määrus (EÜ) nr 2073/2005 toiduainete mikrobioloogiliste kriteeriumide kohta (ELT L 338, 22.12.2005, lk 1).
         
            (3)  EFSA Journal 2017;15(12):5077.
         
            (4)  EFSA Journal (2007) 578, 1–55.
         
            (5)  Kombineeritud nomenklatuuri koodid 0208 50 00 ja 0210 93 00, nagu on määratletud komisjoni rakendusmääruses (EL) 2017/1925, millega muudetakse tariifi- ja statistikanomenklatuuri ning ühist tollitariifistikku käsitleva nõukogu määruse (EMÜ) nr 2658/87 I lisa (ELT L 282, 31.10.2017, lk 1).
      
      
         
            LISA
            Määruse (EÜ) nr 2073/2005 I lisa muudetakse järgmiselt.
            
                        1)
                     
                     
                        1. peatükki lisatakse rida 1.30:
                        
                                    Toidu liik
                                 
                                 
                                    Mikroorganismid/nende toksiinid, metaboliidid
                                 
                                 
                                    Proovi võtukava
                                 
                                 
                                    Piirmäärad
                                 
                                 
                                    Analüütiline standardmeetod
                                 
                                 
                                    Kriteeriumi kohaldamise etapp
                                 
                              
                                    n
                                 
                                 
                                    c
                                 
                                 
                                    m
                                 
                                 
                                    M
                                 
                              
                                    „1.30 Roomajate liha
                                 
                                 
                                    
                                       Salmonella
                                    
                                 
                                 
                                    5
                                 
                                 
                                    0
                                 
                                 
                                    Ei ole avastatud 25 g-s
                                 
                                 
                                    EN ISO 6579-1
                                 
                                 
                                    Kõlblikkusajal turule viidud tooted“
                                 
                              
                  
                        2)
                     
                     
                        1. peatükis asendatakse joonealune märkus 2 järgmisega:
                        
                                    „(2)
                                 
                                 
                                    Punktides 1.1–1.24, 1.27a, 1.28–1.30 m = M.“